CELEX: 32020D1358
Language: lt
Date: 2020-09-28 00:00:00
Title: Komisijos įgyvendinimo sprendimas (ES) 2020/1358 2020 m. rugsėjo 28 d. dėl Europos Parlamento ir Tarybos direktyvos 2009/103/EB taikymo tikrinant motorinių transporto priemonių, kurių įprasta buvimo vieta yra Bosnijoje ir Hercegovinoje, valdytojų civilinės atsakomybės draudimą (Tekstas svarbus EEE)

2020 9 29   
               
               
                  LT
               
               
                  Europos Sąjungos oficialusis leidinys
               
               
                  L 314/66
               
            
         KOMISIJOS ĮGYVENDINIMO SPRENDIMAS (ES) 2020/1358
         2020 m. rugsėjo 28 d.
         dėl Europos Parlamento ir Tarybos direktyvos 2009/103/EB taikymo tikrinant motorinių transporto priemonių, kurių įprasta buvimo vieta yra Bosnijoje ir Hercegovinoje, valdytojų civilinės atsakomybės draudimą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. rugsėjo 16 d. Europos Parlamento ir Tarybos direktyvą 2009/103/EB dėl motorinių transporto priemonių valdytojų civilinės atsakomybės draudimo ir privalomojo tokios atsakomybės draudimo patikrinimo (1), ypač į jos 2 straipsnio b punktą kartu su 8 straipsnio 2 dalimi,
         kadangi:
         
                     (1)
                  
                  
                     pagal Direktyvos 2009/103/EB 8 straipsnio 1 dalies antrą pastraipą transporto priemonės, kurių įprastinė buvimo vieta yra trečiojoje valstybėje, kiek tai susiję su privalomojo transporto priemonių valdytojų civilinės atsakomybės draudimo dokumentais, prilyginamos transporto priemonėms, kurių įprastinė buvimo vieta yra Sąjungoje, jeigu visų valstybių narių nacionaliniai biurai atskirai pagal savo nacionalinės teisės aktuose dėl privalomojo draudimo nustatytas sąlygas užtikrina, kad, atsitikus jų teritorijoje tokių transporto priemonių sukeltiems įvykiams, žala bus atlyginta;
                  
               
                     (2)
                  
                  
                     Direktyvos 2009/103/EB 2 straipsnyje nustatyta, kad tos direktyvos 8 straipsnio taikymas transporto priemonėms, kurių įprastinė buvimo vieta yra trečiojoje valstybėje, priklauso nuo to, ar yra sudarytas valstybių narių nacionalinių draudikų biurų ir tokios trečiosios valstybės draudikų biuro susitarimas. Be to, tos direktyvos 8 straipsnis gali būti taikomas tokioms transporto priemonėms tik Komisijai nustačius tos nuostatos taikymo tokioms transporto priemonėms datą po to, kai ji, glaudžiai bendradarbiaudama su valstybėmis narėmis, įsitikina, jog toks susitarimas yra sudarytas;
                  
               
                     (3)
                  
                  
                     2002 m. gegužės 30 d. Europos ekonominės erdvės valstybių narių ir kitų asocijuotų valstybių nacionalinių draudikų biurai sudarė susitarimą, pagal kurį, atsitikus jų teritorijoje transporto priemonių, kurių įprastinė buvimo vieta yra kitų to susitarimo šalių teritorijoje, sukeltiems įvykiams, užtikrinamas žalos atlyginimas nepriklausomai nuo to, ar tokios transporto priemonės yra apdraustos (toliau – susitarimas);
                  
               
                     (4)
                  
                  
                     2019 m. birželio 13 d. valstybių narių ir Andoros, Islandijos, Norvegijos, Serbijos ir Šveicarijos nacionaliniai draudikų biurai pasirašė susitarimo 2 priedą, kuriuo susitarimas pradėtas taikyti Bosnijos ir Hercegovinos nacionaliniam draudikų biurui. Tame priede numatytos praktinės priemonės, kuriomis sudaromos sąlygos panaikinti susitarime nurodytų transporto priemonių, kurių įprastinė buvimo vieta yra Bosnijos ir Hercegovinos teritorijoje, draudimo tikrinimą. Šios priemonės taikomos visų tipų transporto priemonėms, išskyrus toje šalyje registruotas karines transporto priemones;
                  
               
                     (5)
                  
                  
                     todėl įvykdytos visos sąlygos panaikinti motorinių transporto priemonių, kurių įprastinė buvimo vieta yra Bosnijos ir Hercegovinos teritorijoje, civilinės atsakomybės draudimo tikrinimą pagal Direktyvą 2009/103/EB,
                  
               PRIĖMĖ ŠĮ SPRENDIMĄ:
         
            1 straipsnis
            Nuo 2020 m. spalio 19 d. valstybės narės netikrina visų tipų transporto priemonių, kurių įprastinė buvimo vieta yra Bosnijos ir Hercegovinos teritorijoje, išskyrus toje šalyje registruotas karines transporto priemones, civilinės atsakomybės draudimo joms įvažiuojant į Sąjungą.
         
         
            2 straipsnis
            Valstybės narės nedelsdamos praneša Komisijai apie priemones, kurių buvo imtasi taikant šį sprendimą.
         
         
            3 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. rugsėjo 28 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 263, 2009 10 7, p. 11.